[pic] | EUROOPAN YHTEISÖJEN KOMISSIO |

Bryssel 10.3.2008

KOM(2008) 138 lopullinen

Ehdotus:

NEUVOSTON PÄÄTÖS,

Guinean tasavallan kanssa käytyjen Cotonoun sopimuksen 96 artiklassa tarkoitettujen neuvottelujen päättämisestä tehdyn päätöksen 2005/321/EY muuttamisesta

(komission esittämä)

PERUSTELUT

Euroopan unioni päätti aloittaa Cotonoun sopimuksen 96 artiklassa tarkoitetut neuvottelut Guinean kanssa maaliskuussa 2004. Demokratian edellytysten oli havaittu heikkenevän jatkuvasti Guineassa tätä edeltävinä vuosina, mikä oli osoitus siitä, ettei sopimuksen 9 artiklassa määriteltyjä olennaisia tekijöitä noudatettu. Euroopan unioni oli tuolloin huolissaan myös siitä, ettei ihmisoikeuksia, perusvapauksia eikä hyvää hallintotapaa yleishallinnon, politiikan, talouden eikä varainhoidon aloilla noudatettu.

Guinean hallitus esitti neuvottelujen avauskokouksessa 20. heinäkuuta 2004 sitoumuksistaan muistion, jossa kiinnitettiin erityistä huomiota poliittiseen vuoropuheluun, vaalilautakuntaan, radioaaltojen vapauttamiseen, oikeusvaltioperiaatteen vahvistamiseen ja makrotalouden hallintaan liittyviin kysymyksiin.

Neuvottelut saatettiin päätökseen vuonna 2005 Guinean hallituksen annettua tiettyjä sitoumuksia. Neuvoston päätelmissä 14. huhtikuuta 2005 todettiin, että eräät sitoumukset olivat johtaneet rohkaiseviin aloitteisiin, mutta toisaalta monet tärkeät toimenpiteet erityisesti opposition kanssa käytävän poliittisen vuoropuhelun suhteen olivat edelleen toteuttamatta. Aiheesta käytyjen neuvottelujen jälkeen päätettiin Cotonoun sopimuksen 96 artiklan 2 kohdan c alakohdan mukaisista aiheellisista toimenpiteistä, joissa otettiin huomioon jo täytetyt sitoumukset ja vielä toteuttamattomat toimet. Kyseisen neuvoston päätöksen voimassaolo päättyy 14. huhtikuuta 2008.

Vuoden 2006 puoleenväliin asti poliittinen vuoropuhelu kuitenkin edistyi hitaasti ja sen tulokset olivat varsin vaihtelevia. Vuoropuhelu jopa keskeytyi kokonaan joulukuussa 2005 pidettyjen paikallisvaalien vuoksi; vaaleja leimasivat puutteellisuudet ja sääntöjenvastaisuudet, minkä vuoksi opposition luottamus hallitukseen horjui.

Poliittisten toimijoiden välinen keskustelu on vauhdittunut heinäkuun 2006 jälkeen, ja vuoden 2006 lopussa saavutettiin yhteisymmärrys vaalijärjestelmästä ja toimintaedellytyksistä alun perin kesäkuuksi 2007 suunnitelluissa parlamenttivaaleissa. Hallitus sitoutui esittämään asiaa koskevat lainsäädäntöehdotukset kansalliskokoukselle. Lisäksi radioaallot vapautettiin elokuussa 2006, jolloin lähetettiin ensimmäiset toimiluvan saaneiden yksityisten radioasemien ohjelmat. Joulukuun 2006 lopussa EU päätti kyseisillä aloilla saavutetun kehityksen johdosta asettaa Guinean käyttöön 85,8 miljoonaa euroa yhdeksännen Euroopan kehitysrahaston A-määrärahoja.

Guinean väestön elinolosuhteiden heikentyminen oli aiheuttanut jo vuoden 2006 aikana kaksi yleislakkoa. Se johti tammi-helmikuussa 2007 uuteen lakkoliikkeeseen, jota kiihdytti presidentin sukulaisen vapauttaminen vankilasta. Lakon aikana ihmisoikeuksia (ja täten myös Cotonoun sopimuksen 9 artiklan olennaisia osia) rikottiin jälleen erityisesti poliisivoimien ja armeijan vastatessa rauhanomaisiin mielenosoituksiin väkivallalla. Tämän kapinoinnin yhteydessä kuoli 137–183 henkeä tammi-helmikuussa ja yli 1500 loukkaantui. Yhden yksityisen radioaseman laitteita tuhottiin ja toinen joutui keskeyttämään lähetyksensä uhkailujen vuoksi. Tilanne heikkeni nopeasti ja vaatimukset ylittivät pian pelkän työtaistelun tunnusmerkit. Niille saatiin osittain poliittinen vastaus vasta, kun maan johto ja ammattiyhdistysliikkeet saivat aikaan sopimuksen pitkien neuvottelujen jälkeen erityisesti kahden guinealaisen uskonnollisen johtajan ja CEDEAOn sovittelun ansiosta.

Uusi pääministeri Lansana Kouyaté nimitettiin helmikuun lopussa, ja hänen johtamansa hallitus, jonka jäsenet eivät ole kuuluneet aiempiin hallituksiin, aloitti toimintansa vihdoin maaliskuun lopussa. Uuden hallituksen painopisteitä ovat i) riippumattoman ja uskottavan oikeuslaitoksen aikaansaaminen, ii) makrotaloudellisen tasapainon saavuttaminen, iii) infrastruktuurin kehittäminen ja sosiaalisten peruspalvelujen turvaaminen ja iv) hyvän hallintotavan edistäminen.

Kouyatén pääministeriksi nimittämistä leimasi toiveikkuus, mutta ilmapiiri on muuttunut yhdeksässä kuukaudessa synkäksi. Inflaatio on hidastunut ja valuutta revalvoitu, minkä ansiosta Kansainvälisen valuuttarahaston kanssa on laadittu kolmivuotinen ohjelma. Alkuinnostuksen jälkeen esiin on noussut epäilyjä Kouyatén hallituksen kyvystä ja halusta puuttua presidentti Contén järjestelmän virheisiin. Presidentti on edelleen ainoa todellinen toimeenpaneva johtaja. Hänen toimivaltansa on vahvistettu perustuslaissa ja hän allekirjoittaa kaikki lait, joten hän pystyy helposti lamauttamaan hallituksen toiminnan. Pääministerin tehtävää ei ole kirjattu perustuslakiin ja hänellä on ainoastaan siirrettyä toimivaltaa, joka voidaan siis kumota helposti presidentin asetuksella, kuten aiemmin on tehtykin useaan otteeseen. Presidentin heikko tuki pääministerin toimille ja väestön lisääntyvä tyytymättömyys ovat huolestuttavia ilmiöitä, jotka saattavat johtaa uuteen laajamittaiseen kriisiin – kestoltaan rajoittamaton yleislakko vältettiin hiuksenhienosti 10. tammikuuta.

Kesäkuuksi 2007 alun perin suunniteltuja parlamenttivaaleja on siirretty useita kertoja eikä virallista vaaliajankohtaa ole vieläkään vahvistettu. Presidentti Conté allekirjoitti riippumattoman kansallisen vaalilautakunnan perustamista koskevan lain 28. marraskuuta. Kyseisen lautakunnan 25 jäsentä on nyt nimitetty ja puheenjohtajaksi valittu kansalaisyhteiskunnan edustaja Ben Sékou Sylla. Vaalilautakunta on tulevien parlamenttivaalien järjestelyjen sujumisen kannalta välttämätön elin, jonka nimittämisen myötä voidaan käynnistää väestönlaskenta vaaliprosessin alkamisen merkiksi. Parlamenttivaalit voidaan näin ollen järjestää aikaisintaan syksyllä 2008.

Guineaa koskeva 36 kuukauden mittainen seurantajakso on päättymässä automaattisesti 14. huhtikuuta 2008. Koska tilanne on epävakaa ja vaalien järjestelyt myöhässä, neuvoston päätöksen voimassaoloa on syytä jatkaa. Seurantajakson jatkamisella vaaleihin asti noudatetaan neuvoston päätöksen henkeä. Jos vaalit arvioidaan vapaiksi ja avoimiksi, Cotonoun sopimuksen 96 artiklan mukainen menettely ja siihen liittyvät aiheelliset toimenpiteet voitaisiin parhaassa tapauksessa päättää niihin.

Guinean viranomaisten aloittamat toimet ovat olleet yleisesti myönteisiä. Alkuperäistä vaalien aikataulua ei voitu noudattaa tammi-helmikuussa 2007 koettujen levottomuuksien takia, mutta uuden myönteisemmän kehityksen ansiosta vaalit voitaneen pitää 12 kuukauden kuluessa.

Komissio ehdottaa neuvostolle näiden seikkojen perusteella ja Cotonoun sopimuksen 9 ja 96 artiklan mukaisesti, että 14. huhtikuuta 2005 tehdyn neuvoston päätöksen voimassaoloa jatketaan 12 kuukaudella ja että neuvosto tekee liitteenä olevan päätöksen.

Ehdotus:

NEUVOSTON PÄÄTÖS,

Guinean tasavallan kanssa käytyjen Cotonoun sopimuksen 96 artiklassa tarkoitettujen neuvottelujen päättämisestä tehdyn päätöksen 2005/321/EY muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen Cotonoussa 23 päivänä kesäkuuta 2000 allekirjoitetun kumppanuussopimuksen[1] sekä Luxemburgissa 25 päivänä kesäkuuta 2005 allekirjoitetun tarkistetun sopimuksen[2] ja erityisesti sen 96 artiklan,

ottaa huomioon neuvostossa kokoontuneiden jäsenvaltioiden hallitusten edustajien sisäisen sopimuksen[3] AKT–EY-kumppanuussopimuksen täytäntöönpanemiseksi toteutettavista toimenpiteistä ja noudatettavista menettelyistä ja erityisesti sen 3 artiklan,

ottaa huomioon komission ehdotuksen,

sekä katsoo seuraavaa:

(1) Guinean tasavallan kanssa käytyjen Cotonoun sopimuksen 96 artiklassa tarkoitettujen neuvottelujen päättämisestä 14 päivänä huhtikuuta 2005 tehdyssä neuvoston päätöksessä 2005/321/EY[4] säädetään, että päätös on voimassa 36 kuukautta sen tekemisestä, jotta aiheellisia toimenpiteitä voidaan seurata.

(2) Tämän seurantakauden päättyessä useat sitoumukset on toteutettu ja tärkeimmät jäljellä olevat sitoumukset ovat johtaneet konkreettisiin aloitteisiin. Useita Cotonoun sopimuksen olennaisten osien kannalta tärkeät toimenpiteet ovat kuitenkin vielä toteuttamatta,

ON PÄÄTTÄNYT SEURAAVAA:

1 artikla

Guinean tasavallan kanssa käytyjen Cotonoun sopimuksen 96 artiklassa tarkoitettujen neuvottelujen päättämisestä tehdyn päätöksen 2005/321/EY voimassaoloa jatketaan 12 kuukaudella. Päätöstä tarkastellaan uudelleen säännöllisesti kuuden kuukauden välein.

2 artikla

Päätöksessä 2005/321/EY Cotonoun sopimuksen 96 artiklan 2 kohdan c alakohdassa tarkoitetuiksi aiheellisiksi toimenpiteiksi hyväksytyt toimenpiteet säilyvät ennallaan.

3 artikla

Tämä päätös tulee voimaan päivänä, jona se tehdään. Se julkaistaan Euroopan unionin virallisessa lehdessä .

Tehty Brysselissä

Neuvoston puolesta

Puheenjohtaja

LIITE

Vastaanottaja: pääministeri, Guinean tasavallan hallituksen päämies

Arvoisa pääministeri

Euroopan unioni pitää Cotonoun sopimuksen 9 artiklan määräyksiä erittäin tärkeinä. Ihmisoikeuksien kunnioittaminen sekä demokratian ja oikeusvaltion periaatteiden noudattaminen, joille AKT-maiden ja EU:n kumppanuus perustuu, ovat kyseisen sopimuksen olennaisia osia ja siis suhteidemme perusta.

Euroopan unioni katsoi vuonna 2004, että Guinean poliittinen tilanne rikkoo näitä olennaisia osia, ja käynnisti heinäkuussa 2004 sopimuksen 96 artiklan mukaiset neuvottelut. Neuvotteluista tehtiin päätelmät, jotka annettiin hallituksen päämiehelle tiedoksi 14. huhtikuuta 2005 päivätyllä kirjeellä.

Aiheellisiin toimenpiteisiin kuului 36 kuukauden seurantajakso, joka päättyy 14. huhtikuuta 2008. Tämän jakson aikana on käyty tehostettua poliittista vuoropuhelua, josta ovat osoituksena muun muassa neuvoston ja komission yhteiset seurantakäynnit toukokuussa 2005, helmikuussa 2006 ja toukokuussa 2007 sekä komissaari Michelin vierailu lokakuussa 2006. EU päätti joulukuun 2006 lopussa asettaa saavutetun kehityksen johdosta 85,8 miljoonaa euroa yhdeksännen Euroopan kehitysrahaston A-määrärahoja Guinean käyttöön.

Guinean viranomaisten aloittamat toimet ovat olleet yleisesti myönteisiä. Yksi tärkeimmistä Guinean hallituksen sitoumuksista, parlamenttivaalien järjestäminen ja niiden ajankohdan määrittäminen, on kuitenkin vielä toteuttamatta. Parhaillaan meneillään olevan myönteisen kehityksen ansiosta voidaan odottaa, että kyseisiä sitoumuksia noudatetaan 12 kuukauden kuluessa.

Euroopan unioni on tietoinen Guineassa parhaillaan meneillään olevasta myönteisestä kehityksestä ja on päättänyt vielä toteuttamattomien tointen määrän perusteella jatkaa 14. huhtikuuta 2005 tehdyn päätöksen seurantajaksoa siten, että se kestää 48 kuukautta, jotta Guinean viranomaisilla on aikaa toteuttaa kaikki tekemänsä sitoumukset.

Aikaisemmassa, 14. huhtikuuta 2005 päivätyssä kirjeessä ilmoittamiemme aiheellisten toimenpiteiden soveltamista jatketaan.

Kunnioittavasti

Tehty Brysselissä

Komission puolesta Neuvoston puolesta

[1] EYVL L 317, 15.12.2000, s. 3.

[2] EUVL L 287, 28.10.2005, s. 4.

[3] EYVL L 317, 15.12.2000, s. 376.

[4] EUVL L 104, 23.4.2005, s. 33.